รองนายกรัฐมนตรี สั่งขับเคลื่อนแผนแม่บทการจัดการน้ำอย่างเป็นระบบ ให้รวดเร็วและยั่งยืน ต้องให้ประชาชนมีน้ำใช้อย่างเพียงพอ
รองนายกรัฐมนตรี สั่งขับเคลื่อนแผนแม่บทการจัดการน้ำอย่างเป็นระบบ ให้รวดเร็วและยั่งยืน ต้องให้ประชาชนมีน้ำใช้อย่างเพียงพอพลตรี พัชร์ชศักดิ์ ปฏิรูปานนท์ ผู้ช่วยโฆษกประจำรองนายกรัฐมนตรี เปิดเผยผลประชุมคณะอนุกรรมการขับเคลื่อนแผนแม่บทการบริหารจัดการทรัพยากรน้ำ ครั้งที่ 1/2562 ที่มี พลเอก ประวิตร วงษ์สุวรรณ รองนายกรัฐมนตรี เป็นประธานการประชุม ว่าที่ประชุมได้รับทราบความคืบหน้าการดำเนินงานจัดทำแผนแม่บทการบริหารจัดการน้ำ (พ.ศ.2561-2580) รายงานผลการดำเนินงานตามแผนแม่บทการบริหารจัดการทรัพยากรน้ำที่ผ่านมา(พ.ศ.2561-2562) จากนั้นได้ร่วมกันพิจารณา เห็นชอบแนวทางการขับเคลื่อนแผนแม่บทและแผนปฏิบัติการบริหารทรัพยากรน้ำอย่างเป็นระบบ เพื่อแก้ไขปัญหาและสร้างความมั่นคงยั่งยืนด้านน้ำให้กับประชาชนอย่างมีผลเป็นรูปธรรมและรวดเร็ว ได้แก่ แผนปฏิบัติการจัดการน้ำเสียชุมชนระยะ 20ปี และโครงการเพื่อการพัฒนาปี 2562 ปี 2563 ของการประปาส่วนภูมิภาคพลเอก ประวิตร กำชับให้สำนักงานทรัพยากรน้ำแห่งชาติ (สทนช.) เร่งขับเคลื่อนการแก้ปัญหาน้ำท่วม-น้ำแล้ง รวมทั้งการบริหารจัดการน้ำบนดิน น้ำใต้ดินตลอดจนการรีไซเคิลน้ำให้กลับมาใช้ประโยชน์ได้อีก รวมถึงการอนุรักษ์ฟื้นฟูป่าต้นน้ำ ต้องให้เป็นไปตามแผนแม่บทอย่างมีประสิทธิภาพ เชื่อว่าแนวทางที่ผ่านความเห็นชอบจะสามารถช่วยเหลือประชาชนในภาพรวมได้ โดยเฉพาะการบริหารจัดการน้ำให้เพียงพอต่อการอุปโภคบริโภค การเกษตรและภาคอุตสาหกรรมที่กำลังขยายตัว และขอให้ สทนช.และหน่วยงานที่เกี่ยวข้องจะต้องบูรณาการการทำงานร่วมกันมากขึ้นให้บังเกิดผลเป็นรูปธรรมอย่างรวดเร็ว รวมทั้งต้องมีการประชาสัมพันธ์เพื่อสร้างการรับรู้ความเข้าใจให้แก่ประชาชนได้มีส่วนร่วมและเห็นประโยชน์ร่วมกันเพื่อความยั่งยืนต่อไป